हर महीने 800 से ज्यादा उपभोक्ताओं के बिल में गड़बड़ी
विद्युत कंपनी के शहर में 35 हजार और ग्रामीण इलाकों में 98 हजार कुल 1.23 लाख उपभोक्ता बस्तर जिले में है। विद्युत वितरण कंपनी के मुताबिक इतने लोगों की हर महीने मीटर रीडिंग के लिए कम से कम 100 रीडरों की जरूरत रहती है, जबकि अभी यह काम 60 लोगों के भरोसे चल रहा है। इसका मतलब हर कर्मचारी के हिस्से में करीब 2050 मीटर आते हैं।
नियम के मुताबिक इसमें एक हजार से ज्यादा मीटरों की रीडिंग उन्हें नहीं लेनी। इस पर कंपनी का कहना है कि बचे हुए मीटर के लिए हम अपने कर्मचारियों को भेजते हैं। बावजूद इसके हर महीने करीब 800 उपभोक्ताओं को गलत बिल दे दिया जाता है। इससे कंपनी द्वारा अपने उपभोक्ताओं को बेहतर सर्विस देने के दावों की पोल खुलती है।
दरअसल, मीटर रीडिंग के लिए हर महीने 60 लोग ही बचते हैं। वजह यह है कि रीडिंग का सर्किल 15 दिन में पूरा हो जाता है। इसके बाद ये युवक बेरोजगार होते हैं। इससे बचने ये लोग काम ही छोड़ देना पसंद करते हैं।
उधर जब कंपनी के अफसर नए लड़कों को काम पर रखते हैं तो उन्हें जिन इलाकों में लोगों के घरों, मीटरों की जानकारी समझने में ही 10-15 दिन लगते हैं। उतनी देर में पहले वाले कुछ लड़के काम छोड़ कर चलते बनते हैं। ऐसे में जब एवरेज रीडिंग होती है तो उपभोक्ताओं को अनाप-शनाप बिल जारी हो जाते है। 800 से ज्यादा लोगों को हर महीने इन बिलों को सुधरवाने कंपनी के दफ्तर में चक्कर काटने पड़ते हैं।
शहर में 4.50 और ग्रामीण इलाकों में प्रति मीटर 5.50 रुपए
गलती होने पर 25 रुपए की कटौती
मीटर रीडिंग में युवकों के ज्यादा दिन तक टिक नहीं पाने का एक अहम कारण यह है कि इसमें किए जाने वाला भुगतान भी काफी कम है। शहरी इलाकों में एक मीटर की रीडिंग लेने पर कंपनी द्वारा 4.50 रुपए कमीशन दिया जाता है। वहीं ग्रामीण क्षेत्रों में एक मीटर की रीडिंग के 3.50 रुपए दिए जाते हैं। इन्हीं कर्मचारियों को रीडिंग लेने के बाद बिल भी बांटना पड़ता है। उसके लिए उन्हें 2 रुपए मिलते हैं। इस तरह दो चक्कर काटने के बाद एक मीटर के बदले 5.50 रुपए काफी कम कमीशन रहती है। ग्रामीण इलाकों में तो मीटर रीडरों को काफी दूर-दूर भी जाना पड़ता है। ऐसी स्थिति के चलते भी कुछ ही दिन के अंदर कर्मचारी काम छोड़ देते हैं।
अपने कर्मचारियों से रीडिंग करवाते हैं
मीटर रीडिंग का काम निजी हाथों में दिया गया है। ये कर्मचारी ज्यादा दिनों तक काम नहीं करते। जब ऐसी परिस्थितियां बनती है तो कंपनी को अपने कर्मचारी लगाने पड़ते हैं। उपभोक्ताओं को बिलिंग हर महीने करनी पड़ती है। इसमें यह ध्यान रखा जाता है कि बिलिंग गलत न हो। पीएन सिंह, डिविजनल इंजीनियर, विद्युत वितरण कंपनी
एक तरफ कंपनी मीटर रीडरों को काफी कम राशि का भुगतान करती है। उधर एक गलत रीडिंग पर 25 रुपए उनके भुगतान में से कंपनी काट लेती है। शहर में तो मीटर रीडिंग जैसे-जैसे हो जाती है, ग्रामीण इलाकों में कंपनी के सामने भी यह काम दिक्कत वाला रहता है। बड़ी समस्या यह है कि बिजली के बिल कंपनी को हर महीने जारी करना ही पड़ता है।
अव्यवस्था
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva